Kampung Parit Rantau

**Kampung Parit Rantau** ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Rantau merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

## Sejarah
Bangunan rumah di sepanjang aliran Parit Rantau ke Sungai Simpang Kiri telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Rantau sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 30 hingga 40 buah rumah yang telah dibina di sepanjang Parit Rantau yang mengalir menghilir ke Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Rantau, mahupun di bahagian hilir.

## Geografi
Kampung Parit Rantau terletak di kawasan luar bandar. Petempatan yang terbesar berhampiran dengan kampung ini ialah Taman Seri Sulong, sebuah kawasan pembangunan bercampur yang terletak pada bahagian barat laut Kampung Parit Rantau. Pola petempatan yang dapat diperhatikan di Kampung Parit Rantau ialah petempatan berjajar. Kebanyakan rumah penduduk dibina berderetan dan selari dengan sebatang jalan kampung yang menuju ke Jalan Negeri Johor J19 (Jalan Simpang Lima–Parit Sulong) dan aliran air Parit Rantau yang menghilir.

Yang berikut merupakan petempatan manusia yang terletak serantau dengan Kampung Parit Rantau.
* Kampung Parit Asam Kumbang pada bahagian utara
* Kampung Parit Lapis Batu Putih pada bahagian utara
* Kampung Tebing Tinggi pada bahagian timur laut
* Kampung Parit Selulun pada bahagian timur laut
* Kampung Parit Kassim Hilir pada bahagian timur laut
* Kampung Linau Kecil pada bahagian timur
* Kampung Pedada Kuning pada bahagian selatan
* Kampung Parit Mampan pada bahagian selatan
* Kampung Parit Haji Ibrahim pada bahagian barat daya
* Kampung Parit Bengkok pada bahagian barat
* Kampung Parit Haji Ali pada bahagian barat laut
* Kampung Batu Puteh pada bahagian barat laut

Parit Rantau ialah parit utama yang mengairi Kampung Parit Rantau. Aliran air yang bergerak adalah lurus dari arah barat ke timur, dengan mengalir sepanjang kawasan petempatan manusia dan perladangan seperti tanaman kelapa sawit. Ia merupakan salah satu cawangan Sungai Simpang Kiri, pada tahun 1940-an. Walaupun begitu, aliran air daripada Parit Rantau tidak akan bergabung terus dengan Sungai Simpang Kiri di Kampung Parit Rantau kerana telah dilencongkan ke terusan tanpa nama di sepanjang tebing barat Sungai Simpang Kiri.

## Infrastruktur
Terdapat satu buah surau di Kampung Parit Rantau, dikenali sebagai Surau Parit Rantau (atau juga dikenali sebagai Surau Kampung Parit Rantau). Surau Parit Rantau memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti surau dalam portal Sistem Maklumat Imam dan Masjid (SISMIM) ialah 010112106.

Pada tahun 1997, seramai 200 orang lebih penduduk dalam Kampung Parit Rantau terpaksa menggunakan jalan tanah merah yang memiliki keadaan yang tidak sempurna sejak 12 tahun lalu berikutan peruntukan sebanyak RM10,000 bagi pembinaan jalan raya yang mempunyai turapan aspal menghubungkan kampung berkenaan dengan jalan raya utama dikatakan telah hilang. Kelewatan pembinaan jalan raya berturap aspal mendatangkan masalah kepada penduduk setempat, khususnya semasa musim hujan. Hujan yang berterusan menyebabkan keadaan jalan tanah merah berlopak mengandungi air hujan– dan telah menyukarkan pelajar sekolah dekat Kampung Parit Rantau untuk berulang alik ke sekolah. 

## Rujukan